[{"text_idx": "#000001", "text": "Anti Saar, meie lastekirjanike noorema po\u0303lvkonna u\u0308ks po\u0303nevamaid autoreid, andis hiljuti va\u0308lja uue raamatu. \u201eSeisa siin, Pa\u0308rt!\u201c on juba teine Pa\u0308rdist pajatav lugu. Esimene osa, \u201ePa\u0308rt ei oska saltot\u201c na\u0308gi tru\u0308kivalgust mo\u0308o\u0308dunud aasta lo\u0303pus. Pildiraamatutest koosnev sari on mo\u0303eldud enneko\u0303ike mudilastele, kuid pakub kindlasti a\u0308ratundmisro\u0303o\u0303mu ja elamust ka teost ette lugevatele lapsevanematele."}, {"text_idx": "#000002", "text": "Sarja peategelaseks on seitsmene Pa\u0308rt, kes peagi kooliteed alustab. Vanemate, vend Joosepi ja o\u0303de Leenuga elab ta hubase linnakese va\u0308ikeses kortermajas. Kui sarja esimeses osas tuli poisil vastakuti seista so\u0303naka ja sa\u0308rtsaka naabritu\u0308drukuga, kes Pa\u0308rdi batuudil hu\u0308ppamist arvustas, siis nu\u0308u\u0308d ootab teda ees poeska\u0308ik. Poiss la\u0308heb sinna koos isaga. Kaubad valitud, asutakse kassaja\u0308rjekorda. Siis aga meenub isale, et pa\u0308rm ja\u0308i vo\u0303tmata. Ta palub Pa\u0308rdil ta\u0308is poekorviga ja\u0308rjekorda hoida ja kaob ise riiulite vahele. Mida va\u0308hemaks ja\u0308a\u0308b inimesi poisi ees, seda a\u0308revamaks ta muutub. U\u0308helt poolt on Pa\u0308rt isa pa\u0308rast va\u0308ga mures, poisi peast ka\u0308ivad la\u0308bi mo\u0303tted, mis temaga ko\u0303ik poesaalis juhtuda vo\u0303iks. Teine suur ku\u0308simus on seotud valitud kaubaga. Mis saab siis, kui maksmise aeg ka\u0308tte jo\u0303uab? Kes ja kuidas annab poeta\u0308dile raha?"}, {"text_idx": "#000003", "text": "Anti Saare tugevuseks on suurepa\u0308rane sisseelamine va\u0308ikese poisi maailma. See on mo\u0303o\u0303tmatu kui kosmos, tulvil u\u0308llatusi, mu\u0308stikat ja salapa\u0308ra. Samas aga on ses maailmas palju ka poisi elukogemusele vastavat, praktilist ja ratsionaalset. Juttu lugedes ei teki kunagi ku\u0308simust, kes tegevustikku kirjeldab \u2013 ikka ja alati on see a\u0308sja seitsmeseks saanud Pa\u0308rt, mitte asine kirjanik, kes kaalutleb, kuidas oleks parem vo\u0303i mo\u0303juvam. Tehtu, loodu vo\u0303i tehislik ei ole so\u0303nad, mis sobiksid nende raamatute kohta. Niivo\u0303rd usutav, loomulik ja lapselikult loogiline on teos nii tunnetuslikult kui jutustamisviisilt."}, {"text_idx": "#000005", "text": "Silma paistab ka see, et Anti Saar oskab na\u0308ha erilist tavalise lapse argipa\u0308evas. Lihtne suvehommikune hu\u0308ppamine batuudil vo\u0303i igapa\u0308evane poeska\u0308ik ko\u0303ige asisemate toodete ostmisega on tema tegelaste silme la\u0308bi to\u0303eline seiklus, nagu oleks tegemist tundmatute maade avastamise vo\u0303i eluohtlike lo\u0303vide taltsutamisega. Lapse silme la\u0308bi elu kirjeldades suudab kirjanik muljetavaldavalt ha\u0308sti unustada a\u0308ra oma isikliku kogemuse, alustada puhtalt lehelt. Nii tulebki jutustus va\u0308rske ja meeliko\u0308itev. No\u0303nda, et sellest tundliku natuuri ja elava fantaasiaga Pa\u0308rdi sisekosmosest loeks meeleldi veelgi."}]